Erling Bonnesen (V), 2008-05-15:
Danmark har et af verdens mest decentrale samfundssystemer med muligheder for stor lokal indflydelse, styring og udvikling.
Det er netop blevet sikret med kommunalreformen, der har overført en lang række opgaver og tilhørende midler til den kommunale sektor.
Som opfølgning herpå er der med økonomiaftalen mellem staten og kommunerne sikret de største budgetter nogen sinde til den kommunale sektor.
Det kommunale aftalesystem, hvor staten og kommunerne under et forhandler og aftaler økonomiaftalerne, medvirker til at sikre, at den samlede samfundsøkonomi holdes på sporet, samtidig med at der skabes gode muligheder for lokal indflydelse og udvikling.
I naturlig forlængelse heraf og under hensyntagen til den stedfundne udvikling med manglende budgetoverholdelse i kommunerne er der taget initiativer for at sikre, at de indgåede budgetaftaler overholdes i fremtiden, således at også den samlede samfundsøkonomi holdes på sporet.
Med kvalitetsreformen sættes der ikke alene fokus på fremtidens investeringer, men også på regelforenkling og afbureaukratisering.
Arbejdet er sat i gang, og der er mulighed for at komme med gode og konkrete eksempler og forslag, der kan virkeliggøres.
Det er også nu, der er mulighed for at komme med gode, konkrete forslag og eksempler på effektiviseringer, således at vi ikke alene får sat fokus på de store budgetter, vi har samlet, men også nu får målrettet blikket på, hvad vi får for pengene.
Gode eksempler skal afløse dårlige eksempler, god ledelse skal afløse dårlig ledelse, og god effektivitet skal afløse dårlig effektivitet.
Strukturreformen og de gode budgetter giver mulighederne.
Det skal nu omsættes til effektiv drift, gode resultater, velfærd og service til borgerne.
Det lokale selvstyre sikres.
Lokale service- og kvalitetsmål skal fastlægges af kommunerne i dialog med institutionerne.
Det er ægte lokaldemokrati med mulighed for indflydelse.
Mulighedernes samfund realiseres med lokal foretagsomhed, gode ideer og vilje til at gøre en indsats.
På vegne af Erling Bonnesen, Venstre, Hans Kristian Skibby, Dansk Folkeparti, Mike Legarth, Det Konservative Folkeparti, og Anders Samuelsen, Ny Alliance, skal jeg hermed fremsætte følgende:
Folketinget anerkender, at justeringen af aftalesystemet er nødvendig både af hensyn til samfundsøkonomien og sikringen af det kommunale selvstyre.
Folketinget noterer sig, at den kommunale økonomi må indrettes under hensyntagen til den samfundsøkonomiske og demografiske udvikling de kommende år.
Folketinget opfordrer derfor regeringen til i de kommende forhandlinger med kommunerne at sætte fokus på effektivitet, kvalitet og afbureaukratisering i den offentlige sektor med det formål at forbedre udnyttelsen af ressourcerne og udvikle mulighederne for kommunale velfærdsydelser.
Det er altid en glæde at kunne behandle lovforslag, når vi netop har et rigtig godt og stærkt udgangspunkt for det, og det er jo lige præcis det, vi har med danmarkshistoriens suverænt største kommune- og velfærdsbudgetter - så man har noget at arbejde med.
Lad mig også lige replicere på spørgsmålet om ufinansierede skattelettelser.
Det er jo ikke korrekt, for de er fuldt finansierede; der vil jo ikke gå en eneste krone fra velfærd, og det er jo fuldt ud dokumenteret.
Så vi må ligesom sige, at de påstande blafrer lidt i vinden.
Så man må jo spørge: Hvor går grænsen for nye skattestigninger?
Vi ønsker det ikke, og det er der heller ikke behov for.